Era-Iliada_web	Dites aguestes paraules, eth diu se calèc de nauèth en combat des òmes; e Idomenèu, en vier ena ben bastida tenda, se vestic era magnifica armadura, cuelhec un parelh de lances e tornèc a gésser, semblable ar alugat relampit que Saturn agite enes sues mans dès eth resplendent Olimp entà mostrar-lo as òmes coma senhau: autant ludie eth bronze en pièch d’Idomenèu tant qu’aguest corrie.